ทิสโก้ชูทริกเกอร์เอเชียมั่นใจเงินเฟ้อคลี่คลาย
บลจ.ทิสโก้ ส่งกองทุน &#8220;เอเชีย ลีดเดอร์ ทริกเกอร์ 15%&#8221; เก็บหุ้น รับเศรษฐกิจเอเชียโตแกร่ง เงินเฟ้อคลี่คลายครึ่งปีหลัง
21 ส.ค. 2554

บลจ.ทิสโก้ ส่งกองทุน “เอเชีย ลีดเดอร์ ทริกเกอร์ 15%” เก็บหุ้น รับเศรษฐกิจเอเชียโตแกร่ง เงินเฟ้อคลี่คลายครึ่งปีหลัง
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ เตรียมเปิดขายกองทุนเปิด ทิสโก้ เอเชีย ลีดเดอร์ ทริกเกอร์ 15% #4 ซึ่งเป็นกองทุนรวมตราสารทุนที่ลงทุนในต่างประเทศ (FIF) อายุประมาณ 1 ปี มูลค่าโครงการ 1,000 ล้านบาท ซื้อขั้นต่ำ 2 หมื่นบาท เสนอขายครั้งเดียวในวันที่ 11–22 ก.ค. 2554
กองทุนจะลงทุนในหน่วยลงทุนของกองทุนอีทีเอฟที่ซื้อขายในตลาดหลักทรัพย์ฮ่องกงหรือสิงคโปร์ โดยมีนโยบายลงทุนเพื่อให้ได้รับผลตอบแทนใกล้เคียงกับผลตอบแทนของดัชนีหุ้น 5 ประเทศในภูมิภาคเอเชีย ได้แก่ จีน ฮ่องกง ไต้หวัน เกาหลี และสิงคโปร์ ตั้งเป้าทำกำไรที่ 15% และเลิกโครงการก่อนครบอายุหากหน่วยลงทุนมีมูลค่ามากกว่าหรือเท่ากับ 11.50 บาท 
“เศรษฐกิจการเสนอขายกองทุนนี้นับเป็นกองทุนทริกเกอร์กองที่ 4 รองรับความต้องการของนักลงทุนที่ต้องการจะลงทุนในต่างประเทศโดยเฉพาะในเอเชียมีแนวโน้มขยายตัวสดใสและเป็นแรงหลักในการขับเคลื่อนเศรษฐกิจโลก ส่วนเงินเฟ้อที่ยังเป็นปัจจัยลบหลักเชื่อว่าจะเริ่มคลี่คลายในครึ่งหลังของปีนี้ ประกอบกับธนาคารกลางของแต่ละประเทศทยอยปรับขึ้นอัตราดอกเบี้ยนโยบายมาระยะหนึ่งแล้ว”
ทั้งนี้ ล่าสุดธนาคารกลางของจีนประกาศขึ้นอัตราดอกเบี้ยนโยบายอีก 0.25% นับเป็นการขึ้นครั้งที่ 3 ของปีนี้ เพื่อชะลออัตราเงินเฟ้อ ซึ่งในเดือน มิ.ยพุ่งสูงถึง 6.4% และบรรเทาผลกระทบต่อภาวะเศรษฐกิจ โดยการปรับอัตราดอกเบี้ยของหลายๆ ประเทศคาดว่าใกล้จะจบแล้ว หลังจากเงินเฟ้อเริ่มคลี่คลายลงในครึ่งปีหลัง ช่วงนี้จึงเป็นจังหวะเหมาะสำหรับการลงทุน